ROZHODNUTIE KOMISIE
zo 6. júla 2005,
ktorým sa udeľujú výnimky s cieľom zosúladiť štatistické systémy členských štátov s nariadením Európskeho parlamentu a Rady (ES) č. 501/2004 o štvrťročných finančných účtoch verejnej správy
[oznámené pod číslom K(2005) 1861]
(Iba český, dánsky, nemecký, estónsky, grécky, španielsky, francúzsky, anglický, taliansky, lotyšský, litovský, poľský, slovinský a slovenský text je autentický)
(2005/488/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 501/2004 z 10. marca 2004 o štvrťročných finančných účtoch verejnej správy (1), a najmä jeho článok 6 ods. 3 a 4,
zo zreteľom na žiadosti predložené Českou republikou, Dánskym kráľovstvom, Spolkovou republikou Nemecko, Estónskou republikou, Helénskou republikou, Španielskym kráľovstvom, Francúzskou republikou, Írskou republikou, Talianskou republikou, Cyperskou republikou, Lotyšskou republikou, Litovskou republikou, Luxemburským veľkovojvodstvom, Maltskou republikou, Rakúskou republikou, Poľskou republikou, Slovinskou republikou a Slovenskou republikou,
keďže:
(1)
Účelom nariadenia (ES) č. 501/2004 je vymenovať a vymedziť hlavné charakteristiky kategórií finančných transakcií a finančných aktív a pasív Európskeho systému účtov (ESA 95) pre sektor verejnej správy a pre každý podsektor v rámci verejnej správy. Členské štáty sú povinné odovzdávať údaje Komisii (Eurostatu) štvrťročne na základe prístupu zloženého z niekoľkých postupných krokov.
(2)
Podľa článku 6 ods. 3 a 4 nariadenia (ES) č. 501/2004 však môže Komisia poskytnúť členským štátom jednu alebo viac výnimiek z harmonogramu na prenos štvrťročných údajov, stanoveného uvedeným nariadením. Tieto výnimky sa poskytujú na rôzne účely a podliehajú rôznym podmienkam.
(3)
V súlade s ustanoveniami nariadenia (ES) č. 501/2004 niekoľko orgánov členských štátov požiadalo listom o udelenie výnimiek s cieľom umožniť im zosúladenie ich národných štatistických systémov s požiadavkami tohto nariadenia.
(4)
Podľa informácií, ktoré boli poskytnuté Eurostatu, dôvodom žiadostí členských štátov o výnimky je potreba väčších úprav národných štatistických systémov s cieľom ich úplného zosúladenia s nariadením (ES) č. 501/2004. Požadované výnimky by sa preto mali udeliť v celom rozsahu,
PRIJALA TOTO ROZHODNUTIE:
Článok 1
Týmto sa udeľujú výnimky členským štátom uvedeným v prílohe, s uplatnením v nej uvedených podmienok a obmedzení, s cieľom umožniť týmto členským štátom zosúladenie ich príslušných národných štatistických systémov s nariadením (ES) č. 501/2004.
Článok 2
Toto rozhodnutie je určené Českej republike, Dánskemu kráľovstvu, Spolkovej republike Nemecko, Estónskej republike, Helénskej republike, Španielskemu kráľovstvu, Francúzskej republike, Írskej republike, Talianskej republike, Cyperskej republike, Lotyšskej republike, Litovskej republike, Luxemburskému veľkovojvodstvu, Maltskej republike, Rakúskej republike, Poľskej republike, Slovinskej republike a Slovenskej republike.
V Bruseli 6. júla 2005